projecte-aina/catalan_government_crawling huggingface dataset:
El Servei Català de Trànsit ha posat en marxa la campanya 'Millennials sense filtres', una campanya de vídeos virals adreçada als joves per conscienciar-los dels perills de la carretera i prevenir la sinistralitat d'aquest col·lectiu.
A les portes de les vacances d'estiu, un període d'alta mobilitat d'oci, l'SCT ha endegat aquesta campanya de conscienciació formada per tres vídeos de curta durada que es viralitzaran a través de les xarxes socials amb l'objectiu que els joves no abaixin la guàrdia en els seus desplaçaments durant tot el període estiuenc.
El 2018, 37 joves entre 18 i 30 anys van perdre la vida a la carretera, el 65% dels quals tenia entre 18 i 24 anys.
Si tenim en compte qualsevol tipus de víctima d'accident de trànsit, l'any passat hi va haver 167 ferits lleus d'aquest col·lectiu d'edat i aquest 2019 ja hi ha hagut 70 víctimes lleus.
Una dada rellevant pel que fa a la sinistralitat dels joves és que en la majoria dels casos, el sinistre va ocórrer en cap de setmana: el 54% dels joves morts en carretera el 2018 i el 75% el 2019 han estat en dissabte o diumenge.
Pel que fa al tipus de vehicle, cal subratllar una altra dada preocupant: la majoria de joves morts d'enguany anaven en moto (7 de les 12 víctimes mortals), la mateixa xifra que el total de motoristes joves morts de l'any passat.
En canvi, el 2018 la majoria de joves morts a la carretera viatjaven en cotxe (27 dels 37 morts).
Quant a la posició dins del vehicle, el 60% dels joves que va perdre la vida el 2018 eren conductors, una dada que incrementa en el que portem de 2019, en què el 92% eren conductors.
Tot i que enguany el nombre de víctimes mortals d'aquesta franja d'edat de moment s'ha moderat respecte l'any passat, des de l'SCT es vol donar un toc d'atenció i que el jovent no abaixi la guàrdia, atès que la majoria de joves morts d'enguany són motoristes i que el cap de setmana continua concentrant la majoria de sinistres mortals d'aquest col·lectiu.
La campanya consta de tres vídeos de curta durada, protagonitzats per un grup de joves que parlen de forma distesa sobre diverses qüestions com el mòbil, l'alcohol i les drogues o les imprudències en la conducció.
Mitjançant una realització dinàmica i el llenguatge planer dels joves que parlen entre ells sense embuts, es busca apropar-se a aquest col·lectiu i conscienciar-los que certes actituds al volant que consideren 'quotidianes' amaguen darrere una baixa o nul·la percepció del perill en la conducció.
Des que l'any 1999 es va dur a terme la primera campanya publicitària sobre seguretat viària, protagonitzada per un dummy i amb l'eslògan "Sigues prudent, tu no tens recanvi", l'objectiu de l'SCT ha estat apel·lar els conductors a través de la reflexió i l'emocionalitat perquè modifiquin les seves actituds i siguin conscients dels riscos a la carretera.
Els darrers estudis d'opinió (posttest) sobre les campanyes realitzades pel Servei Català de Trànsit (SCT) indiquen que els accidents de trànsit són el cinquè problema que més preocupa la ciutadania (6,3%).
Les dades també mostren que els ciutadans consideren que les campanyes de seguretat viària tenen una importància alta (7,36 en una escala del 0 al 10) a l'hora de reduir els accidents.
Així mateix, un 74,8% de la població recorda haver vist o escoltat alguna campanya publicitària de conscienciació de trànsit durant el 2009 i un 90,7% creu que aquestes campanyes són necessàries per reduir els accidents de circulació.
L'efectivitat de les campanyes com a recurs per conscienciar els conductors de la importància de respectar les normes de trànsit i, en definitiva, perquè es puguin salvar vides, ha fet que l'SCT hi hagi apostat al llarg dels seus primers 10 anys d'existència.
Des que l'any 1999 es va dur a terme la primera campanya, protagonitzada per un dummy i amb l'eslògan "Sigues prudent, tu no tens recanvi", l'objectiu de l'SCT ha estat apel·lar els conductors a través de la reflexió i l'emocionalitat perquè modifiquin les seves actituds i siguin conscients dels riscos a la carretera.
La velocitat, l'alcohol i les drogues, i els sistemes de seguretat passiva són els tres eixos fonamentals sobre els quals s'han focalitzat les campanyes publicitàries de l'SCT.
Des del Servei Català de Trànsit (SCT) continuem treballant per trobar línies de comunicació més eficaces per prevenir els accidents de trànsit i és per això que totes les campanyes que realitzem són analitzades a través de posttests per tal de valorar la repercussió i l'eficàcia que han tingut entre la ciutadania.
Els estudis posttest han conclòs que les dues campanyes que la ciutadania ha considerat més impactants han estat les del 2005 i el 2006, que portaven com a lema "Al carrer i a la carretera, no corris el risc de perdre-ho tot" (2005) i "Conduir + alcohol i drogues: el pitjor viatge" (2006).
Es tracta de campanyes que reflecteixen una tensió psicològica i que es caracteritzen per tenir un to dramàtic.
Mostren el patiment dels que perden algun ésser estimat a la carretera i el sentiment de culpabilitat, amb to seriós i emotiu.
D'altra banda, la rellevància de les campanyes publicitàries com a estratègia comunicativa per reduir la sinistralitat s'ha posat de manifest en les tres jornades de publicitat i seguretat viària que ha organitzat l'SCT i on han participat experts europeus i estatals en aquesta matèria.
En aquestes jornades ha quedat palès que, perquè els missatges publicitaris en matèria de trànsit siguin rendibles, s'han de centrar en la millora d'un comportament concret i, a més, han de ser consistents, rellevants, clars, persuasius, atractius, fidedignes i creïbles.
Les campanyes publicitàries són estratègies fonamentals per lluitar contra la sinistralitat a les carreteres, però no és poden utilitzar com una actuació aïllada dins les polítiques de seguretat viària.
Les campanyes han d'anar sempre acompanyades d'accions sobre el terreny que permetin arribar directament al públic objectiu.
El Servei Català de Trànsit ha considerat necessari portar a terme una campanya publicitària de seguretat viària amb l'objectiu de sensibilitzar els conductors per fer disminuir la sinistralitat a les carreteres catalanes.
La Generalitat de Catalunya va assumir les plenes competències en matèria de trànsit i seguretat viària a les comarques de Girona l'any 1998, i des de l'1 de maig de 1999 les ha assumides també a les comarques de Lleida.
Dissortadament, les dades sobre víctimes mortals en carretera a Catalunya mostren que es va produir un increment molt important durant l'any 1998 (el 17,6% respecte a l'any anterior), i que aquest increment de la sinistralitat tendeix a augmentar.
Aquestes mateixes dades assenyalen que en més del 90% dels accidents mortals el factor humà és la causa determinant.
Tot això ha fet que des del Servei Català de Trànsit es concebi una campanya que pretén incidir especialment en la responsabilitat individual per aconseguir una reacció positiva d'aquest element humà.
Amb aquesta idea s'ha intentat fer una campanya que:
El Servei Català de Trànsit ha iniciat el mes de juny de 2000 una nova campanya divulgativa de seguretat viària.
Amb aquesta campanya es vol evidenciar, una vegada més, la preocupació per l'alta densitat d'accidents, que cal atribuir majoritàriament a l'excés de velocitat.
La nova campanya es focalitza a sensibilitzar els conductors sobre l'excés de velocitat.
La tria de l'excés de velocitat com a factor de risc sobre el qual se centra la campanya està plenament justificada, si tenim en compte que la velocitat és present al voltant d'un 30% dels accidents de trànsit amb morts.
A més a més, una campanya que defuig un missatge genèric sobre la seguretat viària ens permet:
El Servei Català de Trànsit va encarregar a l'agència Carat un estudi qualitatiu sobre l'eficàcia i l'impacte de les seves campanyes publicitàries, les quals tenen com a objectiu contribuir a un canvi d'actitud vers la conducció, una reducció dels factors de risc i, per tant, un descens dels accidents de circulació.
Es van organitzar dos grups de discussió de dues hores i mitja de durada formats per conductors habituals d'entre 16 i 55 anys.
També es van fer quatre entrevistes en profunditat amb professionals de la conducció d'entre 20 i 55 anys (transportistes i taxistes).
Avui dimarts, 25 de setembre, comença la fase presencial del curs per obtenir el certificat d'aptitud de professor/a de formació viària convocat pel Servei Català de Trànsit (SCT).
En aquesta etapa, que té una durada aproximada de deu setmanes i en la qual s'hi han inscrit 65 persones, es desenvolupen continguts diversos relacionats amb la conscienciació i la seguretat viària.
Les classes tenen lloc a la Universitat Autònoma de Barcelona (UAB).
El curs per assolir el certificat de professor/a de formació viària s'estructura en tres fases:
Els continguts que s'imparteixen se centren en les temàtiques següents: seguretat viària, normes i senyals, reglamentació, pedagogia, psicologia, primers auxilis i mecànica.
A més, els alumnes rebran formació de classes pràctiques d'ensenyament de la conducció amb doble comandament i faran pràctiques de conducció de cotxes i motocicletes en un circuit tancat.
D'altra banda, les matèries del curs incideixen especialment en aspectes de sensibilització viària i mobilitat segura, un valor afegit de la formació i bàsic per conscienciar els futurs conductors sobre els riscos dels comportaments de risc a la carretera.
En aquest sentit, convé destacar que els aspirants a aconseguir el certificat de professors de formació viària podran fer simulacions de cursos de canvi d'actituds en la conducció.
Dels 503 alumnes que es van inscriure inicialment al curs, 161 van superar el procediment previ de selecció i 66, la fase d'ensenyament a distància.
El Servei Català de Trànsit ha rebut aquest matí una de les distincions col·lectives que atorga l'Institut de Seguretat Pública de Catalunya.
En concret, per la contribució singular en les funcions de formació, estudi o recerca científica en l'àmbit de la seguretat.
Amb la concessió d'aquesta distinció es vol reconèixer la col·laboració proactiva amb l'Institut, especialment amb l'Escola de Policia, tant en el Curs de formació bàsica, com en cursos d'especialitat i formació en matèria de mobilitat segura, i també pel seu treball intens en la sensibilització de la seguretat viària de conductors i vianants.
Així mateix, es destaca la flexibilitat, la capacitat d'adaptació a les necessitats de l'Institut i les propostes de millora contínua per dotar de qualitat les accions formatives.
A més, es reconeix que en els seus plans estratègics sempre té en compte la formació com a eina clau per a millorar la seguretat viària.
El Servei Català de Trànsit (SCT) ha participat aquest matí a la Jornada Fem Xarxa!
Amb l'alcohol, menys és millor, organitzada per la Subdirecció General de Drogodependències de l'Agència de Salut Pública de Catalunya en el marc de la III Setmana de sensibilització sobre els riscos del consum d'alcohol.
El sotsdirector de Seguretat Viària del Servei Català de Trànsit, Rafael Olmos, hi ha explicat els perills de combinar l'alcohol amb la conducció i ha subratllat que des del Servei Català de Trànsit "treballem perquè el consum d'alcohol en la conducció sigui zero".
En aquest sentit ha destacat que el 4% dels conductors donen positiu en els controls preventius d'alcoholèmia amb un taxa mitjana de 0,52 mg/l, quan el màxim legal és de 0,25mg/l".
En relació a les alcoholèmies penals des del Servei Català de Trànsit es valora positivament l'aplicació dels articles del Codi Penal que preveuen la prohibició de conduir en determinats casos si no es disposa d' Alcolock (un dispositiu tecnològic instal·lat al vehicle que incorpora l'anàlisi d'alcohol a l'alè del conductor i permet controlar i impedir la posada en marxa del vehicle a persones sota la influència d'aquesta substància).
Ho ha destacat el sub-director de Seguretat Viària del Servei Català de Trànsit, Rafael Olmos, a la Jornada Fem Xarxa!
Coincidint amb el període estiuenc d'intensa mobilitat a les carreteres i autopistes catalanes, el Servei Català de Trànsit (SCT) ha posat en marxa la segona part de la campanya de conscienciació viària difosa a finals de l'any passat i protagonitzada per víctimes reals d'accidents de trànsit i familiars.
Sota el lema Podem evitar-ho es difonen vuit espais audiovisuals de 90 segons i de 30 segons per al format radiofònic.
Enguany, la campanya consta de la redifusió de quatre càpsules emeses al 2012 protagonitzades per víctimes de sinistres viaris: Josep Roca, Mireia Sanz, Albert Quiles i Jordi Casellas.
Aquest 2013, a més s'emetran quatre càpsules inèdites més on participen, la Mireia Sánchez (víctima), acompanyada de la seva germana, i testimonis familiars de víctimes: Enrique Quiles, família Casellas (Joana Tamborini i Jordi Casellas) i Montse Montal.
Durant el període de tres mesos d'emissió de la campanya, s'aniran difonent aquestes vuit càpsules, en les quals els testimonis transmeten el missatge de la campanya a través d'un relat real, espontani i sincer amb la finalitat d'aconseguir més impacte i repercussió entre la ciutadania i perquè es compleixin els objectius de fer reflexionar i canviar actituds en la conducció.
La campanya es difon a través de televisió, ràdio, insercions a premsa escrita i en format pre-roll a internet.
El Departament d'Interior i el Servei Català de Trànsit (SCT) han posat en marxa una campanya sota el lema Al volant, tria el bon camí, que s'emetrà a televisió, ràdio, premsa, internet i cinema, per conscienciar la ciutadania dels riscos de la conducció i reduir els accidents de trànsit.
Aquesta acció de conscienciació viària incideix en dues qüestions, d'una banda les causes que provoquen els accidents i de l'altra les conseqüències que de vegades poden ser tràgiques amb l'objectiu de posar de relleu que majoritàriament els accidents viaris no responen a fets fortuïts.
En aquest sentit, la campanya pretén contribuir a prendre consciència que les conductes imprudents i irresponsables al volant poden tenir conseqüències dramàtiques.
L'acció comunicativa consisteix en dues històries de vida que mostren situacions quotidianes i realistes i que es creuen tràgicament en un sinistre viari:
L'encreuament de les dues històries on conflueixen diverses imprudències (distraccions, consum d'alcohol i no ús dels sistemes de seguretat passiva) mostra un final tràgic: en Pau i la Clàudia moren arran del sinistre, l'Albert i el Marc resulten ferits greus i l'Anna resulta ferida lleu.
Els elements de la campanya són:
La difusió s'allargarà fins al 31 de desembre d'enguany.
Es reforçarà l'emissió durant els períodes festius que registren una elevada mobilitat
El Servei Català de Trànsit emetrà durant aquest any un nou espot per televisió que pretén conscienciar la població perquè compleixi les normes, tant als carrers com a les carreteres, ja que el risc és present en tots el àmbits.
L'espot, en un to intimista i emocional, transmet el buit que queda després de perdre un ésser estimat en un accident de trànsit.
Com en anys anteriors, amb aquesta campanya divulgativa, el Servei Català de Trànsit vol traslladar als ciutadans els consells i les recomanacions sobre una conducció segura i prudent, sensibilitzar la societat sobre les conseqüències derivades dels accidents de trànsit i, en la mesura que sigui possible, intentar que no es produeixin.
El Servei Català de Trànsit vol dedicar la campanya preventiva publicitària de l'estiu 2006 a conscienciar, un cop més, els ciutadans de la importància de no consumir alcohol ni drogues si s'ha de conduir, atès que aquesta ingesta és un dels tres elements principals que produeixen accidentalitat.
Es tracta d'una campanya amb una línia continuista amb l'any passat que aposta per un to molt intimista i emocional, i amb un missatge amb molts components dramàtics.
Com en anys anteriors, amb aquesta campanya divulgativa, el Servei Català de Trànsit vol traslladar als ciutadans els consells i les recomanacions sobre una conducció segura i prudent, sensibilitzar la societat sobre les conseqüències derivades dels accidents de trànsit i, en la mesura que sigui possible, intentar que no es produeixin.
El Servei Català de Trànsit (SCT) vol dedicar la campanya preventiva publicitària de l'estiu 2007 a lluitar contra l'excés de velocitat, atès que és la principal causa directa dels accidents a les nostres carreteres.
El 27,2% dels accidents amb víctimes que es van produir durant el 2005 (segons l'Anuari estadístic de l'SCT), tenien la velocitat com a factor concurrent.
D'altra banda, el 52% dels expedients oberts per pèrdua de punts a Catalunya són per excés de velocitat.
Les diferents polítiques de lluita contra la velocitat inadequada i sobretot el Pla integral contra la velocitat excessiva, han fet que hi hagi una tendència decreixent, iniciada el 2001, en el nombre d'infraccions de velocitat.
Tot i això, la velocitat continua sent el principal causant dels accidents de trànsit.
Hi ha tot un seguit d'aspectes que no es poden oblidar:
La sanció econòmica o la resta de punts són conseqüències infinitament menors si les comparem amb la pèrdua de la vida o amb lesions molt greus i perdurables.
Volem que la campanya publicitària sigui una eina més per:
Característiques de la campanya
Volem sensibilitzar tots els conductors i conductores del risc que suposa l'excés de velocitat en la seguretat viària i, per tant, no ens adrecem a un target específic, sinó a tot el conjunt de conductors i conductores.
La campanya es difondrà entre el 22 de juny i el 31 d'agost.
S'incidirà més especialment els dies de major mobilitat.
Campanya institucional "Quan condueixis, mira la carretera"
Les distraccions van ser presents en un 20,1% dels accidents amb víctimes greus i mortals a les carreteres catalanes l'any 2007.
Les desatencions van ser el principal factor concurrent en accidents amb víctimes a les carreteres catalanes, per davant de les infraccions d'una norma de circulació i de la velocitat inadequada.
La campanya es difon del 20 de juny al 7 de setembre a televisió, ràdio, exteriors i Internet.
L'anunci se centra en les distraccions que depenen de les accions i la voluntat dels conductors i que són més freqüents, com l'ús del telèfon mòbil, manipular el navegador GPS, buscar i posar un CD o sintonitzar una emissora de ràdio.
El Servei Català de Trànsit (SCT) i el Departament d'Interior, Relacions Institucionals i Participació posen en marxa una campanya publicitària de prevenció d'accidents de trànsit centrada en les distraccions.
Amb el lema "Quan condueixis, mira la carretera" i amb la voluntat d'alertar dels perills que suposen les desatencions al volant, la campanya se centra en les distraccions de caràcter intern que depenen de les accions i la voluntat dels conductors i conductores i que són més freqüents, com l'ús del telèfon mòbil, manipular el navegador GPS, buscar i posar un CD o sintonitzar una emissora de ràdio.
" Quan condueixis, mira la carretera " és la primera campanya que l'SCT dedica a les distraccions en la conducció, atès que s'ha constatat que aquestes són cada vegada més presents com a causes directes o concurrents en els accidents amb víctimes a les vies interurbanes, ja que cada cop és més gran la incorporació de nous dispositius electrònics dins el vehicle com telèfons mòbils, navegadors GPS, etc.
L'any 2007 els accidents a les carreteres i autopistes catalanes van causar 521 morts (dades a 30 dies en zona urbana i interurbana) i 1.275 ferits greus.
D'altra banda, i pel que fa a les dades a 24 hores, en zona interurbana es van registrar 333 morts.
Segons dades del Servei Català de Trànsit, les distraccions van ser un factor concurrent en el 20,1% d'aquests accidents amb víctimes greus i mortals en vies interurbanes.
Així doncs, l'any passat les distraccions van constituir el principal factor concurrent que va ocasionar accidents amb víctimes a les carreteres i autopistes catalanes, per davant de les infraccions d'una norma de circulació i de la velocitat inadequada.
Amb l'objectiu de conscienciar els conductors i conductores del perill que suposen les desatencions al volant el Servei Català de Trànsit (SCT) reedita aquest estiu la campanya centrada en la prevenció de les distraccions al volant amb l'eslògan " 1 segon et pot canviar la vida.
Quan condueixis, evita les distraccions ".
La campanya pretén un cop més alertar dels perills que suposen les desatencions a l'hora de conduir i se centra en les distraccions de caràcter intern que depenen de les accions i la voluntat dels conductors i conductores i que són més freqüents com parlar pel mòbil, manipular els navegadors GPS, buscar i posar un CD o sintonitzar una emissora de ràdio.
El principal objectiu de la campanya és incitar a la reflexió sobre el fet que les petites distraccions al volant poden causar danys molt greus i fins i tot irreversibles com la mort.
Altres objectius de la campanya del SCT són:
Segons dades de l'SCT, les distraccions són cada vegada més presents com a causes directes o concurrents en els accidents amb víctimes a les carreteres catalanes.
L'any 2009, dels 269 morts registrats (a 24 hores), 169 -és a dir, un 63%- van ser com a conseqüència de topades frontals i sortides de via, dues tipologies d'accident darrere de les quals hi ha normalment un excés de velocitat o una distracció.
És per aquest motiu que l'SCT ha volgut tornar a insistir en la prevenció d'aquest factor concurrent de la mateixa manera que ho va fer amb la campanya d'estiu del 2008 i insistint en què distraccions que poden semblar insignificants poden tenir conseqüències gravíssimes.
Amb motiu de l'elevada mobilitat a la xarxa viària catalana durant el període de Setmana Santa, el Servei Català de Trànsit (SCT) difondrà una campanya per conscienciar la ciutadania que la seva contribució és imprescindible per evitar la sinistralitat a la carretera i que, per aquest motiu, cal respectar les normes de seguretat viària en tots els trajectes.
S'endega aquest dijous, 14 d'abril, i s'allargarà fins al dilluns 25 d'abril; l'objectiu és garantir la mobilitat segura i sense riscos de tots els usuaris en els desplaçaments llargs i curts que es facin durant aquest període.
La campanya s'adreça a tots els conductors i conductores i té dos objectius:
Durant la campanya radiofònica, i sota l'eslògan "Encara hi ets a temps", s'emetran 213 falques de 30 i 20 segons, que inclouen patrocinis de 10 i 5 segons, a través d'emissores generalistes i radiofórmules durant les franges horàries de màxima audiència.
En concret, Catalunya Ràdio, Catalunya Informació, Ser Catalunya, RAC1, RAC 105, Onda Cero, Ràdio Flaixbac, Flaix FM, Cadena Dial i 40 Principales.
D'altra banda, també es recordarà l'eslògan de la campanya a través dels panells de missatgeria variable a les carreteres i autopistes catalanes.
Cal destacar que les falques radiofòniques s'utilitzaran durant tot l'any en dies de màxima mobilitat, així com en operacions especials de trànsit.
Les falques radiofòniques s'han plantejat tenint en compte tant el dia com el tipus de desplaçament, per adaptar-se al màxim possible a les característiques de la mobilitat d'aquests dies festius.
Per aquest motiu, cal distingir:
Estan pensades sobretot per als dies previs i durant les dues operacions sortida de Setmana Santa i també durant l'operació retorn.
En aquest cas, hi ha una elevada mobilitat al conjunt de la xarxa viària catalana i això augmenta la possibilitat de patir un sinistre.
S'han plantejat sobretot per als dies festius de la Setmana Santa.
En aquest cas, la mobilitat es trasllada a la xarxa viària secundària i, en aquest sentit, és important no abaixar la guàrdia malgrat que fem recorreguts habituals.
A banda d'això, també s'emetran els patrocinis abans dels espais radiofònics dedicats a la informació viària.